Charteret om løn- og ansættelsesforhold er udarbejdet af Folkehøjskolernes Forening i Danmark (FFD).

Det er frivilligt for den enkelte højskole at tilslutte sig Charteret.

Charteret er udarbejdet på baggrund af, at kultur- og finansministeren imod en samlet skoleforms ønske med en ny bekendtgørelse fra 2016 har fjernet det minimums undervisningstimetal, som efter skoleformens opfattelse tidligere var med til at sikre ligeværdigheden mellem undervisning og samvær, ligesom det til en vis grad sikrede lærerne fælles og rimelige vilkår til at varetage deres opgaver.

Charteret har ikke til formål, at der sker en fælles regulering af løn- og arbejdsvilkår ned til mindste detalje, idet højskolerne med afsæt i eget værdigrundlag og forskellige fagudbud har behov for at kunne tilrettelægge sin virksomhed herudfra.

Charteret skal i hovedpunkter understøtte:

* At undervisning og samvær i praksis er ligestillede elementer
* At både undervisning og samvær varetages af til skolen fast tilknyttede lærere
* At medvirke til at rekruttere, fastholde og udvikle kvalificerede lærere

Charteret består af følgende punkter, som skolen og FFD forpligter sig til at leve op til:

1. Undervisningstimetallet for den enkelte fuldtidsansatte lærer ikke overstiger 500
2. Tid til forberedelse, samvær, vejledning, mentoropgave m.v. aftales lokalt, idet det iagttages, at *”den enkelte lærers samvær er en ligeværdig opgave med lærerens undervisning og forberedelse”.*
3. Skolen indsender årligt en bekræftelse på, at man har overholdt Charteret.
4. Skolen kan ved bekræftelsen angive, om der i det pågældende år har været enkeltstående tilfælde, hvor det ikke har kunnet lade sig gøre at leve op til charteret i sin helhed.
5. Hvis man to år i træk generelt set ikke har kunnet leve op til Charteret, kan bestyrelsen træffe beslutning om, at skolen skal udtræde af Charteret.
6. FFD offentliggør på sin hjemmeside, hvem der har tiltrådt Charteret.
7. Ved tilslutning til Charteret forpligter man sig til at oplyse om dette på skolens hjemmeside.

Skolen kan frit vælge om opgørelsen sker for skoleåret eller kalenderåret. Valget gælder for mindst to år ad gangen.

Skolen ønsker at anvende skoleåret som opgørelsesperiode \_\_\_\_\_(sæt x)

Skolen ønsker at anvende finansåret som opgørelsesperiode \_\_\_\_\_(sæt x)

Dato:

Skolens navn

Underskrift for skolen

Navn og titel med blokbogstaver